Niyo ɨn kɨvɨ Yavé nikana-ya tee je nani Jonás seꞌe tee nani Amitai de ninakiꞌin-de tnuꞌu je nikachi-ya nuu-de,
achi-ya jiin-de:
—Ñama-lo chi kuni-li je kiꞌin-lo de kachitnuꞌu-lo nuu ñayɨvɨ je ndee ñuu kaꞌnu Nínive je kistɨꞌɨ-li-de na-de kaꞌni-li ndɨꞌɨ ñayɨvɨ je ndee ñuu yukuan chi nde nuu-li nikee je ndevaꞌa xiin kasaꞌa-de na-de.
De Jonás tuu nikandijen-de nuu Yavé de nino-de de nikiꞌin-de inka ichi de kuaꞌan-de ñuu Jope nuu kakei barcu.
De yukuan niniꞌi-de ɨn barcu je kei kiꞌin ichi Tarsis de nichaꞌu-de de nikei-de kuaꞌan-de jiin ñayɨvɨ je kuaꞌan ñuu yukuan sini.
De Yavé nisaꞌa-ya je nindakoo ɨn tachi sau niꞌi xiin nuu ndute ñɨɨ kaꞌnu xiin je nikuu ini saꞌa ndiꞌi barcu-de na-de.
De tee je kasatiñu jiin barcu nikayuꞌu xiin-de de ɨn-ɨn-de nikekan taꞌu-de nuu ndioxi je ketnuꞌu-de na-de de,
yukuan nade nikaskane-de ndɨꞌɨ ndatiñu je ñúꞌu nuu barcu nuu ndute ñɨɨ kaꞌnu xiin nava nduu ñamá barcu.
Nɨɨ ore nikasatiñu-de,
ninuu Jonás xuu barcu nuu katevaꞌa-de na-de ndatiñu de nikixi naa xiin-de.
De tee je taꞌu tiñu nuu barcu nijeꞌen-de nuu kande Jonás kixi-de de nikachi-de jiin-de:
—¿Nde saꞌa-lo jiña je nukusu?
¡Ndakoo de kakan taꞌu-lo nuu ndioxi je etnuꞌu-lo!
Sanaa ni chindei yoꞌo de tuu kuu̱-yo na-yo.
De ore yukuan ñayɨvɨ kasatiñu nuu barcu nikandatnuꞌu-de jiin tnaꞌa-de na-de:
—Neꞌe-lo na-lo na kusɨkɨ-yo nuu naꞌu iyo kuechi je kandoꞌo-yo na-yo sukuan.
De nikakusɨkɨ-de na-de de nino je Jonás kuu tee je iyo kuechi.
De tee je kasatiñu nuu barcu nikakatnuꞌu-de na-de Jonás:
—¿Naꞌu kuechi nisaꞌa-lo je kandoꞌo-yo na-yo sukuan?,
de ¿naꞌu tiñu saꞌa-lo?,
de ¿ande maa veji-lo?,
de ¿naꞌu kuu ñuu-lo?
De Jonás nikachi-de:
—Maa-li kuu hebreo de etnuꞌu-li nuu Yavé Yaa-Ndioxi je ndee nde andɨvɨ je nisaꞌa ndute ñɨɨ kaꞌnu xiin jiin ñuꞌu.
De ninakachi Jonás nuu tee je kasatiñu jiin barcu je kusaꞌyɨ-de nuu Yavé.
De ore keninai-de je nakachi Jonás sukuan nikayuꞌu xiin ka-de na-de de nikakachi-de na-de:
—¿Naje nuu saꞌa-lo sukuan?
O iyo xiin ka ndakoo ndute ñɨɨ kaꞌnu xiin.
Yukuan nade nikakatnuꞌu-de na-de Jonás:
—¿Nde kuu je saꞌa-yo jiin-lo nava ekuɨñɨ ndute kaꞌnu a?
De nikachi Jonás:
—Tnɨɨ na-lo luꞌu de skane-lo luꞌu na-lo nde nuu ndute ñɨɨ kaꞌnu xiin de ndute ñɨɨ kaꞌnu xiin ekuɨñɨ chi ini vaꞌa-li je iyo kuechi-li yukuan je kandoꞌo-yo na-yo sukuan.
De tuu nikuu ini-de na-de je skane-de Jonás de yukuan je nikaskaka ñama-de barcu nava kuu jee-de nuu iyo ñuꞌu.
O tuu nikajee-de na-de chi iyo xiin ka ndakoo ndute ñɨɨ kaꞌnu xiin.
De yukuan je nikekan taꞌu-de na-de nuu Yavé:
—Tuu kuaꞌa-ni je kuu̱-na na-na de tuu stoꞌo-ni maa-na na-na nuu tuu na kuechi tee yaꞌa iyo.
De tuu tee-ni kuechi sɨkɨ-na na-na nuu nijiꞌi-de chi maa-ni kuu Yaa-Ndioxi je saꞌa-ni je kuni-ni.
Sukuan nikakaꞌan-de na-de jiin-ya de nikaskane-de na-de Jonás nuu ndute.
De ndute ñɨɨ kaꞌnu xiin je iyo xiin saꞌa nekuɨñɨ.
De tee je kasatiñu nuu barcu nikanaa ini-de je nisaꞌa Yavé sukuan.
De nikajeꞌe-de je nikutaꞌu-ya yukuan nade nikakachi-de je kuatnuꞌu-de na-de koto-de-ya.
Yukuan nade nitaji Yavé ɨn chaka kaꞌnu xiin je nikoko nɨɨ-dɨ Jonás de maa-de nikunde-de uni nduu de uni ekua ini chaka kaꞌnu u.
Yukuan nade Jonás ninakuetu-de suꞌva nuu Yavé,
Yaa-Ndioxi-de nde ini chaka,
de achi-de:
“Ore nikusoo ini-na nikaꞌan-na jiin-ni,
Yavé,
de maa-ni nikundaꞌu ini-ni saña.
Je enikuu yatni kuu̱-na
nikana-na xini-ni de maa-ni nini-ni.
Niskane-ni saña nde nuu kunu xiin ka kaa nuu ndute ñɨɨ kaꞌnu xiin,
de mani maa ndute nito-na xi̱in-na.
De ndute je taji-ni
ndakoo de yaꞌa sɨkɨ-na.
De sukuan neni ini-na
je tuu va tnaꞌu ka-ni maa-na,
je tuu va kuu koto ka-na
veñuꞌu ii kaꞌnu.
De ndute niista saña
de nijee-na nde nuu kaa kunu ka.
De kuva iyo ndute ninakundu saña;
de yuku je jeꞌnu nuu ndute nikasuku xini-na.
Nisaꞌu-na nde nuu kunu xiin ka kaa ndute kaꞌnu,
de neni ini-na je tuu va kei ka-na.
O maa-ni Yavé,
Yaa-Ndioxi-na,
tuu nijeꞌe-ni je kuu̱-na de ninama-ni maa-na.
Ore tuu va niyo ndei ka-na
ninakuꞌun ini-na maa-ni,
Yavé;
De tnuꞌu je ninakuetu-na
nijee nde nuu ndee-ni.
Ñayɨvɨ je ketnuꞌu ndioxi je tuu teku,
tuu ketnuꞌu je maa-ni kuu Yaa-Ndioxi je teku.
O maa-na nakuataꞌu-na nuu-ni
de kuaꞌa-na je kutaꞌu-ni.
De skuiku-na de saꞌa-na tnuꞌu je nikaꞌan-na jiin-ni,
¡chi mañuꞌu-ni,
Yavé,
kuu nama-ni yoꞌo!”
Yukuan nade Yavé nitaꞌu tiñu-ya nuu chaka je kindujen-dɨ Jonás nuu iyo ñuꞌu.
Yukuan nade nikaꞌan tuku Yavé jiin Jonás je uu ichi de nikachi-ya jiin-de:
—Ñama-lo de kiꞌin-lo ñuu kaꞌnu Nínive de kachitnuꞌu-lo tnuꞌu je nikachi-li nuu-lo.
De Jonás nikandijen-de de kuaꞌan-de ñuu Nínive,
ñuu yaꞌa je kaꞌnu xiin kuu je eñuꞌu-yo uni kɨvɨ je kaka-yo nava ndeta-yo yuñuu.
De nijee Jonás ñuu Nínive de nika-de nuu nduu ɨn kɨvɨ nikachitnuꞌu-de de achi-de:
—¡Nuu uu xiko kɨvɨ vitna kistɨꞌɨ Yaa-Ndioxi jiin nɨɨ kaꞌnu ñayɨvɨ ñuu Nínive!
Yukuan nade niketnuꞌu ñayɨvɨ Nínive nuu Yaa-Ndioxi de nikakusoo xiin ini-de na-de.
Nde ñayɨvɨ neꞌnu jiin nde jendiꞌi tuu nikeji ka-de na-de,
de niyo ndite ini-de de nikanakuꞌun-de na-de saꞌma ndayɨ je jendaa je kanakani ini-de na-de.
Yukuan nade nijee tnuꞌu nde nuu ndee tee je kuneꞌnu ka nuu nɨɨ kaꞌnu ñuu Nínive.
Nindakuɨñɨ-de nuu taꞌu tiñu-de de sini maa-de niista-de saꞌma je ñuꞌu-de de ninakuꞌun-de saꞌma ndayɨ de nikukoo-de nuu yaa nava stnee-de maa-de je jendaa je nakani ini-de sini.
De tee yaꞌa jiin tee je kasatiñu jiin-de nikakachitnuꞌu-de na-de nuu ndɨꞌɨ ñayɨvɨ je ndee ñuu yukuan:
tee je kuneꞌnu ka nuu nɨɨ kaꞌnu ñuu Nínive,
achi-de:
—¡Ni ɨn ñayɨvɨ tuu kuu kaji-yo de tuu kuu koꞌo-yo ni kɨtɨ ndeka-yo tuu kuu kaji-dɨ de tuu kuu koꞌo-dɨ de na koo ndite ini-yo na-yo jiin-dɨ na-dɨ!
De na nakuꞌun-yo na-yo saꞌma ndayɨ jiin-dɨ na-dɨ de na nakandaꞌu-yo na-yo jiin Yaa-Ndioxi.
De ɨn-ɨn-yo na-yo na stoo-yo je ndevaꞌa je kasaꞌa-yo jiin je inda-yo jiin inka ñayɨvɨ nde vitna;
de sanaa nakani ini Yaa-Ndioxi je kɨtɨ ini-ya jiin-yo na-yo de kundaꞌu ini-ya yoꞌo na-yo de tuu va kistɨꞌɨ-ya jiin-yo na-yo.
De ore nito Yaa-Ndioxi je nikastoo-de je ndevaꞌa je nikasaꞌa-de na-de,
ninakani ini-ya de tuu nijestɨꞌɨ-ya kaꞌni-ya ñayɨvɨ je ndee ñuu Nínive.
O tuu netnaꞌa ini Jonás je nisaꞌa Yavé jiin ñuu Nínive de yukuan je nikɨtɨ xiin ini-de.
De nikaꞌan-de jiin-ya:
—Asuvi yaꞌa kuu je nikaꞌan-na jiin-ni,
Yavé,
na inde-na ñuu-na.
Yukuan je nino-na de nijeꞌen-na nde ichi Tarsis chi ini-na je Yaa-Ndioxi je vaꞌa xiin kuu-ni je kundaꞌu ini-ni ñayɨvɨ.
Chi yukuan,
je vitañuꞌu kaꞌan-ni je stɨꞌɨ-ni jiin ñayɨvɨ,
o yukuan nade nakani ini-ni chi kuee kɨtɨ ini-ni.
Sukuan saꞌa-ni,
yukuan je kɨtɨ ini-na.
Ikan taꞌu-na nuu-ni je kaꞌni-ni saña.
Kuu ka ini-na je kuu̱-na asuvi je kuu teku-na —nikachi-de jiin-ya.
De nikaꞌan Yavé jiin-de:
—¿A eni ini-lo je vaꞌa xiin saꞌa-lo je kɨtɨ ini-lo sukuan?
Yukuan nade nikei Jonás nuu ñuu Nínive de kuaꞌan-de de nikendoo-de ichi nuu kane nikandii de yukuan nisaꞌa-de ɨn katɨ jiin ndayutnu de nikukoo-de je ndetu-de koto-de nde kuu je saꞌa Yavé jiin ñuu Nínive.
De niskueꞌnu Yavé Yaa-Ndioxi ɨn nunduchi xeꞌen je ñama xiin nikane de nijeꞌe katɨ xini Jonás nava kujiyo je kɨtɨ ini-de.
De Jonás nikusɨɨ xiin ini-de je nikane nunduchi xeꞌen.
De nikundijin inka kɨvɨ,
nitaji Yaa-Ndioxi ɨn tɨndasa je neji-dɨ yoꞌo nunduchi xeꞌen de ninechi.
De ore nikane nikandii nitaji-ya ɨn tachi iꞌni xiin de nijeꞌe nduva nikandii xini Jonás je nikuita-de de nde ndeku-de kuu̱-de.
De neni ini-de:
—Kuu ka ini-na je kuu̱-na asuvi je kuu teku-na sukuan.
De nikaꞌan Yaa-Ndioxi jiin-de:
—¿A eni ini-lo je vaꞌa xiin saꞌa-lo je kɨtɨ ini-lo jiin-li sukuan je ninechi de nijiꞌi nunduchi xeꞌen yaꞌa?
De Jonás nikachi-de:
—Eni ini-na je vaꞌa xiin kuu je kɨtɨ ini-na je nde ndeku-na kuu̱-na.
De nikaꞌan tuku Yavé jiin-de:
—Tuu nitaji-lo de tuu niskueꞌnu-lo,
ɨn kɨvɨ nikane de inka kɨvɨ nijiꞌi,
de ¿sukuan kukia ini-lo jiin nunduchi xeꞌen?
De ¿a tuu eni ini-lo je sukuan sini maa-li iyo-li je kundaꞌu ini-li ñayɨvɨ ñuu Nínive,
ñuu kaꞌnu je kanuu xiin,
nuu ndee ɨn ciento oko mil ñayɨvɨ je tuu keni-de na-de naꞌu kuu je vaꞌa si je ndevaꞌa je kasaꞌa-de,
de sini jiin nuu iyo kueꞌe xiin kɨtɨ je indeka-de na-de?